5 kinders dood toe vragmotor deur skoolheining ploegDie owerhede Donderdagmiddag by die skool. (Foto: Verskaf) Vyf leerders is dood en vier ander ernstig beseer nadat ’n vragmotor Donderdagmiddag deur die heining van ’n laerskool naby Potchefstroom in Noordwes geploeg het. Daar word vermoed dat die bestuurder beheer oor dié vragmotor verloor het nadat ’n band gebars het. Dié bewering kon egter nog nie bevestig word nie. Russel Meiring, woordvoerder van ER24, sê verskeie ambulansdienste is vanmiddag na die Laerskool Vyfhoek sowat 10 km buite Potchefstroom langs die N12-hoofweg ontbied waar paramedici die vragmotor in die skool se parkeerterrein aangetref het. Die vragmotor het met hul aankoms naby verskeie tydelike klaskamers gestaan. Drie leerders was in dié stadium nog onder die vragmotor vasgekeer, terwyl ander rondom die vragmotor gelê het. Hulle is vermoedelik almal tussen 7 en 11 jaar oud. Meiring sê vier laerskoolkinders het geen teken van lewe getoon nie en is op die toneel dood verklaar. Drie ander is in ’n kritieke toestand aangetref, terwyl nog twee ernstige beserings opgedoen het tydens die voorval. Die leerders is almal op die toneel van gevorderde lewensondersteuning voorsien. Een van hulle het egter kort daarna aan sy of haar beserings beswyk. Die oorlewendes is vanmiddag na ’n nabygeleë hospitaal vervoer vir mediese behandeling. Volgens Meiring het die bestuurder van die vragmotor ook beserings tydens die tragedie opgedoen. Kapt. Aafje Botma, polisiewoordvoerder, het vanmiddag aan Maroela Media gesê die polisie ondersoek ’n saak van strafbare manslag.